Period: Old Babylonian
Genre: Literary
Transliteration:
<SURFACE>
en-me-barag-ge₄-e-si lugal-e
iri-na-nam e₂ {d}en-lil₂-la₂ in-du₃
ag-ga dumu en-me-barag-ge₄-e-si-ke₄
tum-ma-al{ki}e pa bi₂-i-e₃
{d}nin-lil₂ tum-ma-al{ki}še₃ in-tum₃
a-ra₂ 1(diš)-a-kam tum-ma-al{ki} ba-šub
{m}meš₃-an-ne₂-pad₃-da bur-šu₂-šu₂-a e₂ {d}en-lil₂-la₂ in-du₃ {d}meš₃-an-ne₂-pad₃-da
{m}meš₃-ki-aŋ₂-nun-na dumu meš₃-an-ne₂-pad₃-da-ke₄ {d}meš₃-ki-aŋ₂-nun-na
tum-ma-al{ki}e pa bi₂-i-e₃
{d}nin-lil₂ tum-ma-al{ki}še₃ in-tum₃
a-ra₂ 2(diš)-a-kam tum-ma-al{ki} ba-šub
{d}gilgameš₃-e numun₂-bur-ra barag {d}en-lil₂-la₂ in-du₃
{m}ur-lugal dumu {d}gilgameš₃-ke₄
tum-ma-al{ki}e pa bi₂-i-e₃
{d}nin-lil₂ tum-ma-al{ki}še₃ in-tum₃
a-ra₂ 3(diš)-a-kam tum-ma-al{ki} ba-šub
na-an-ni {ŋiš}kiri₆ mah e₂ {d}en-lil₂-la₂ in-du₃ {d}na-an-ni
{m}meš₃-ki-aŋ₂{d}nanna dumu na-an-ni-ke₄ {d}meš₃-ki-aŋ₂{d}nanna {m}na-an-ni-ke₄
tum-ma-al{ki}e pa bi₂-i-e₃
{d}nin-lil₂ tum-ma-al{ki}še₃ in-tum₃
a-ra₂ 4(diš)-a-kam tum-ma-al{ki} ba-šub
{d}ur{d}namma-ke₄ e₂-kur in-du₃ {m}ur{d}namma-ke₄
šul-gi dumu {d}ur{d}namma-ke₄ {d}šul-gi
tum-ma-al{ki}e pa bi₂-i-e₃
{d}nin-lil₂ tum-ma-al{ki}še₃ in-tum₃
a-ra₂ 5(diš)-a-kam tum-ma-al{ki} ba-šub
mu {d}amar{d}suen-ka-ta
{d}šu{d}suen-ta
en-na mu {d}i-bi₂{d}suen lugal-e
en-am-gal-an-na en {d}inana unug{ki}ga maš₂-e in-pad₃-de₃ en-me-gal-an-na
{d}nin-lil₂ tum-ma-al{ki}še₃ i-ŋen-ŋen
inim lu₂{d}inana ašgab gal {d}en-lil₂-la₂-še₃ sar-re
{d}iš-bi-er₃-ra e₂-kur igi ŋal₂-la₂
{e₂}šutum {d}en-lil₂-la₂ in-du₃

Cuneiform:
<SURFACE>
𒂗𒈨𒁈𒄄𒂊𒋛𒈗𒂊
𒌷𒈾𒉆𒂍𒀭𒂗𒆤𒇲𒅔𒆕
𒀝𒂵𒌉𒂗𒈨𒁈𒄄𒂊𒋛𒆤
𒌈𒈠𒀠𒆠𒂊𒉺𒉈𒄿𒌓𒁺
𒀭𒎏𒆤𒌈𒈠𒀠𒆠𒂠𒅔𒉐
𒀀𒁺𒁹𒀀𒄰𒌈𒈠𒀠𒆠𒁀𒊒
𒁹𒈩𒀭𒉌𒅆𒊒𒁕𒁓𒋙𒋙𒀀𒂍𒀭𒂗𒆤𒇲𒅔𒆕𒀭𒈩𒀭𒉌𒅆𒊒𒁕
𒁹𒈩𒆠𒉘𒉣𒈾𒌉𒈩𒀭𒉌𒅆𒊒𒁕𒆤𒀭𒈩𒆠𒉘𒉣𒈾
𒌈𒈠𒀠𒆠𒂊𒉺𒉈𒄿𒌓𒁺
𒀭𒎏𒆤𒌈𒈠𒀠𒆠𒂠𒅔𒉐
𒀀𒁺𒈫𒀀𒄰𒌈𒈠𒀠𒆠𒁀𒊒
𒀭𒄑𒉈𒂵𒈩𒂊𒍤𒆸𒁓𒊏𒁈𒀭𒂗𒆤𒇲𒅔𒆕
𒁹𒌨𒈗𒌉𒀭𒄑𒉈𒂵𒈩𒆤
𒌈𒈠𒀠𒆠𒂊𒉺𒉈𒄿𒌓𒁺
𒀭𒎏𒆤𒌈𒈠𒀠𒆠𒂠𒅔𒉐
𒀀𒁺𒐈𒀀𒄰𒌈𒈠𒀠𒆠𒁀𒊒
𒈾𒀭𒉌𒄑𒊬𒈤𒂍𒀭𒂗𒆤𒇲𒅔𒆕𒀭𒈾𒀭𒉌
𒁹𒈩𒆠𒉘𒀭𒋀𒆠𒌉𒈾𒀭𒉌𒆤𒀭𒈩𒆠𒉘𒀭𒋀𒆠𒁹𒈾𒀭𒉌𒆤
𒌈𒈠𒀠𒆠𒂊𒉺𒉈𒄿𒌓𒁺
𒀭𒎏𒆤𒌈𒈠𒀠𒆠𒂠𒅔𒉐
𒀀𒁺𒐉𒀀𒄰𒌈𒈠𒀠𒆠𒁀𒊒
𒀭𒌨𒀭𒇉𒆤𒂍𒆳𒅔𒆕𒁹𒌨𒀭𒇉𒆤
𒂄𒄀𒌉𒀭𒌨𒀭𒇉𒆤𒀭𒂄𒄀
𒌈𒈠𒀠𒆠𒂊𒉺𒉈𒄿𒌓𒁺
𒀭𒎏𒆤𒌈𒈠𒀠𒆠𒂠𒅔𒉐
𒀀𒁺𒐊𒀀𒄰𒌈𒈠𒀠𒆠𒁀𒊒
𒈬𒀭𒀫𒀭𒂗𒍪𒅗𒋫
𒀭𒋗𒀭𒂗𒍪𒋫
𒂗𒈾𒈬𒀭𒄿𒉈𒀭𒂗𒍪𒈗𒂊
𒂗𒄠𒃲𒀭𒈾𒂗𒀭𒈹𒀕𒆠𒂵𒈧𒂊𒅔𒅆𒊒𒉈𒂗𒈨𒃲𒀭𒈾
𒀭𒎏𒆤𒌈𒈠𒀠𒆠𒂠𒄿𒁺𒁺
𒅗𒇽𒀭𒈹𒀿𒃲𒀭𒂗𒆤𒇲𒂠𒊬𒊑
𒀭𒅖𒁉𒀴𒊏𒂍𒆳𒅆𒅅𒇲
𒂍𒄀𒈾𒀊𒌌𒀭𒂗𒆤𒇲𒅔𒆕